《扑满》
清代·刘纶

皤其腹，缄其口。上如覆盎下如臼，匪卮而漏瓶而守。

小儿宝之比钱薮，使我空囊日见丑。瘦妻笑扑手，急为小儿剖。

今日餦餭馎饦百不有，他日逡巡与耶试取酒。汉缿前，唐匦后，肖物于兹得八九。

那知周庙间，欹器垂铭久。格人元龟宁尔咎，且待朝来廪饩关，恣尔高擎画叉走。

作者简介：（ 1711—1773）江苏武进人，字奋涵，号绳庵。乾隆元年以廪生举鸿博，授编修。官至文渊阁大学士，兼工部尚书。与刘统勋有“南刘北刘”之称。卒谥文定。工诗古文。有《绳庵内外集》。